登上嶺遊黄山  其一
作者：陳天麟
朝代：宋

paragraphs: 朝陽滉漾水朦朧，曉烟橫抹天微風。
三十六峰不著色，點綴淡墨排秋空。
小山連延大山倨，林深無人但雲樹。
平生愛山真成癖，我以意行本無住。
黄山之路何欹危，黄山之溪何漣漪。
登山度水亦勞止，正要行役發吾詩。
仙家與世不相遠，徑入桃源亦良便。
向來父老亦嘗行，竹籜桃花大於扇。